
Metroszexuális ősemberek – A fiatal férfiak rendszeres termékhasználati magatartásának feltáró elemzése a kozmetikai termékek piacán

Kulcsszavak: kozmetikum; attitűd; társadalmi normák; nemi fogyasztási minták; értékek
Jelen kutatás középpontjában egy tudományos és gyakorlati szempontból is feltörekvő jelenség, a férfiak kozmetikumhasználati magatartása áll. A szakdolgozat ezt a jelenséget egy szűk fogyasztói réteg, a fiatal (18-25 éves), elsősorban fehérgalléros férfiak körében vizsgálja. A kutatás több nagyobb alapvető elméleti keretrendszerre támaszkodik, de főként Souiden és Diagne (2009) modelljére épít, amelyet a korábbi munkák alapján, kritikával alkalmaz. A kutatás fő szakirodalmi pillérjei az attitűd, a szubjektív normák és az észlelt cselekvési kontroll (TPB), valamint a férfiak kozmetikumvásárlási magatartására ható társadalmi-kulturális, személyes és vállalati marketingtevékenységhez köthető tényezők. A vizsgálat fő kérdése, hogy mely tényezők befolyásolják a fiatal férfiak rendszeres kozmetikumhasználati magatartását, valamint az, hogy hogyan illeszkedik ez az új szokás a modern férfi identitásba.
A primer kutatás során két fókuszcsoportos beszélgetés és három piaci szakértői mélyinterjú zajlott, amelyek mélyebb megértést nyújtottak a férfi kozmetikumhasználati magatartásról. Az eredmények szerint a fiatal férfiak attitűdje kettős: míg a „Használók” jelzővel illetett csoport pozitívan és magabiztosan viszonyul a kozmetikumhasználathoz, addig az „Elkerülők” körében inkább a társadalmi normák és alacsony önhatékonyság miatti negatív érzések dominálnak. A személyes tényezők szempontjából a „Használók” esetében az egészségmegőrzés, az énkép támogatása és a proaktív attitűd jelenik meg, míg az „Elkerülők” reaktív hozzáállása inkább a problémamegoldó, minimális használatra korlátozódik, alacsonyabb önhatékonyság és kevés tapasztalat mellett. A társadalmi értékek és normák a tradicionális gyökerekből indulva a metroszexuális irányba mozdulnak, így bár a kozmetikumhasználat előnyeit sokan elfogadják, a hagyományos normák és az eltéréstől való félelmek továbbra is hatnak a viselkedésre. A vállalati marketingtevékenységnek ehhez igazodva szükséges az innovációt és társadalmi értéket hangsúlyozni a „Használók” felé, míg az „Elkerülők” számára a funkcionalitás és férfias kommunikáció hangsúlyozása válik kulcsfontosságúvá.
A kutatás hozzáadott értéke, hogy olyan témához járul hozzá, mely nem tekinthető a szakirodalom által teljesen kiaknázottnak, de nem is elhanyagolt, hiszen a közelmúltban újra a fókuszba került bizonyos szűkebb szegmensek vizsgálatán keresztül. Mindezek mellett pedig a piaci adatok alapján a kutatás gyakorlati relevanciája is jelentős potenciált hordoz.




